रजिनि बेफोरबादि खैफोदनि समाव जेरिनाया गसंफादोंमोन। गावसोर फराइबोनाय फराइसालिआव आइदा फोरोंगिरिनि मासि मोनसे लांदां जानायखौ सुफुंनो जेरिना बिफाया फराइसालि कमिटीनि आफादगिरि हिंसाबै जेरिनाखौनो लाजानो लुबैदोंमोन। नाथाय जेरिनाया बिफाखौ बुजाय आजाय बे मासिखौ रजिनो होहोनायसै। मानोना बियो बुजिदोंमोन रजिनि जिउआव सिम्ब्रेफैनानै बारलांनाय बारहुंखानि खोथा, राहा गोथे बिमा बिफाया रुजुनख’ हायै दुखु लानानै नाइगार नाइगार गावसिनि फिसाखौ थैनायनि लामायाव थांनायखौ सहाय हानाय नङा। गामिनि समाजनि सुबुंफोरनि बांसावनाय गोबां खोथा आरो जेंनानि मोगा-मोगिखौ जानो हागौ बिसोर सावग्लिनानै हजम खालामनो हानाय नङा। सासे आइजो जानानै थैनि सोमोन्दो गैयाब्लाबो जेरिनानि बे थिरांथा, साननाय आरो जिउ मोनसेखौ थेर बेथेर बाइफ्लेनाइनिफ्राय रैखा खालामनाया लोगोनि फार्से बिनि मावनां खामानि होननानै सानना लादोंमोन। सोरनिबा दुखुआव दुखुनि बिबान बानफानो मोन्नानै बिनि मेगनाव रंजानाय मोदै जिरिंदोंमोन।